เทศบัญญัติเทศบาลตำบลทับกฤช
เทศบัญญัติเทศบาลตำบลทับกฤช
เรื่อง
สถานที่จำหน่ายและสถานที่สะสมอาหาร
พ.ศ.
๒๕๕๑
 

อาศัยอำนาจตามความในมาตรา ๕๐ และมาตรา ๖๐
แห่งพระราชบัญญัติเทศบาล พ.ศ. ๒๔๙๖ (รวมทั้งที่แก้ไขเพิ่มเติมฉบับที่ ๑๒ พ.ศ.
๒๕๔๖) และมาตรา ๗ มาตรา ๓๘ มาตรา ๓๙ มาตรา ๔๐ มาตรา ๔๘ มาตรา ๕๔ และมาตรา ๖๓
แห่งพระราชบัญญัติการสาธารณสุข พ.ศ. ๒๕๓๕ และกฎกระทรวง ประกาศกระทรวงสาธารณสุข
คำแนะนำของคณะกรรมการสาธารณสุข ออกตามความในพระราชบัญญัติการสาธารณสุข พ.ศ. ๒๕๓๕
เทศบาลตำบลทับกฤช โดยได้รับความเห็นชอบจากสภาเทศบาลตำบลทับกฤช
และโดยได้รับอนุมัติจากผู้ว่าราชการจังหวัดนครสวรรค์ จึงออกเทศบัญญัติไว้ ดังต่อไปนี้

ข้อ ๑
เทศบัญญัตินี้ให้เรียกว่า เทศบัญญัติเทศบาลตำบลทับกฤช
เรื่อง สถานที่จำหน่ายและสถานที่สะสมอาหาร พ.ศ. ๒๕๕๑

ข้อ ๒[๑]
เทศบัญญัตินี้ให้ใช้บังคับตั้งแต่วันถัดจากวันที่ได้ประกาศในราชกิจจานุเบกษาแล้ว

ข้อ ๓
บรรดาเทศบัญญัติ
ระเบียบและคำสั่งอื่นใดที่ได้ออกไปแล้ว
ซึ่งขัดหรือแย้งกับเทศบัญญัตินี้ให้ใช้เทศบัญญัตินี้แทน

หมวด
๑
คำนิยามศัพท์
 

ข้อ ๔
ในเทศบัญญัตินี้
เจ้าพนักงานท้องถิ่น หมายความว่า
นายกเทศมนตรีตำบลทับกฤช
เจ้าพนักงานสาธารณสุข หมายความว่า
เจ้าพนักงานซึ่งได้รับแต่งตั้งให้ปฏิบัติการตามพระราชบัญญัติการสาธารณสุข พ.ศ.
๒๕๓๕
ผู้ซึ่งได้รับการแต่งตั้งจากเจ้าพนักงานท้องถิ่น
หมายความว่า
ข้าราชการหรือพนักงานท้องถิ่นซึ่งได้รับการแต่งตั้งจากเจ้าพนักงานท้องถิ่นเพื่อให้ปฏิบัติการตามมาตรา
๔๔ แห่งพระราชบัญญัติการสาธารณสุข พ.ศ. ๒๕๓๕
สถานที่จำหน่ายอาหาร หมายความว่า
อาคาร สถานที่ หรือบริเวณใด ๆ ที่มิใช่ที่หรือทางสาธารณะ
ที่จัดไว้เพื่อประกอบอาหารหรือปรุงอาหารจนสำเร็จและจำหน่ายให้ผู้ซื้อสามารถบริโภคได้ทันทีทั้งนี้
ไม่ว่าจะเป็นการจำหน่ายโดยจัดให้มีบริเวณไว้สำหรับการบริโภค ณ ที่นั้น
หรือนำไปบริโภคที่อื่นก็ตาม
สถานที่สะสมอาหาร หมายความว่า
อาคาร สถานที่ หรือบริเวณใด ๆ ที่มิใช่ที่หรือทางสาธารณะ
ที่จัดไว้สำหรับเก็บอาหารอันมีสภาพเป็นของสด หรือของแห้ง
หรืออาหารในรูปลักษณะอื่นใดซึ่งผู้ซื้อต้องนำไปทำ ประกอบ หรือปรุง เพื่อบริโภคในภายหลัง

หมวด
๒
หลักเกณฑ์
เงื่อนไข ในการประกอบการ
 

ข้อ ๕
ห้ามมิให้ผู้ใดจัดตั้งสถานที่จำหน่ายหรือสะสมอาหารในอาคารหรือพื้นที่ใดซึ่งมีพื้นที่เกินสองร้อยตารางเมตร
และมิใช่เป็นการขายของในตลาด
เว้นแต่จะได้รับอนุญาตจากเจ้าพนักงานท้องถิ่นห้ามมิให้ผู้ใดจัดตั้งสถานที่จำหน่ายหรือสะสมอาหารในอาคารหรือพื้นที่ใด
ซึ่งมีพื้นที่ไม่เกินสองร้อยตารางเมตร และมิใช่เป็นการขายของในตลาด
เว้นแต่จะได้แจ้งต่อเจ้าพนักงานท้องถิ่นเพื่อขอรับหนังสือรับรองการแจ้ง

ข้อ ๖
ความในข้อ ๕
ไม่ใช้บังคับแก่การจัดตั้งหรือใช้สถานที่แห่งใดเพื่อ
๖.๑ ประกอบกิจการค้าที่เป็นอันตรายต่อสุขภาพตามเทศบัญญัติ
เรื่อง การควบคุมกิจการที่เป็นอันตรายต่อสุขภาพ พ.ศ. ๒๕๕๑
๖.๒ ทำ ประกอบ ปรุง เก็บรักษาหรือสะสมอาหารเฉพาะ
๖.๒.๑ ขายของและผู้ช่วยขายของในตลาด
๖.๒.๒
ผู้ได้รับใบอนุญาตให้จำหน่ายสินค้าในที่หรือทางสาธารณะ

ข้อ ๗
ประเภทของสถานที่จำหน่ายหรือสถานที่สะสมอาหาร
กำหนดตามลักษณะของสถานที่ประกอบกิจการ เพื่อการคิดค่าธรรมเนียม ดังนี้
๗.๑ สถานที่จำหน่ายอาหาร
๗.๑.๑ สถานที่จำหน่ายอาหารที่มีลักษณะเป็นตึกแถว
หรืออาคารอื่นที่มีลักษณะคล้ายคลึงให้คำนวณพื้นที่บริเวณที่จำหน่ายอาหารทั้งหมดในอาคารนับจากขอบผนังด้านในทุกชั้นที่ประกอบกิจการ
ยกเว้นพื้นที่ซึ่งกั้นไว้เป็นสัดส่วนสำหรับใช้สอยเพื่อการอื่น
๗.๑.๒
สถานที่จำหน่ายอาหารที่มีบริเวณให้คิดพื้นที่ภายในอาคารและรวมพื้นที่รอบอาคารที่ใช้สำหรับการค้าอาหารนั้นด้วย
ถ้าไม่มีขอบเขตที่แน่นอนให้คิดจากแนวเขตของพื้นที่ประกอบกิจการนั้น
๗.๑.๓
สถานที่จำหน่ายอาหารที่มีอาคารเชื่อมติดถึงกัน
ให้คิดพื้นที่ประกอบกิจการรวมกันและมีใบอนุญาตให้ใช้สถานที่เป็นสถานที่จำหน่ายอาหารฉบับเดียวถ้าอาคารนั้นไม่เชื่อมติดถึงกันให้คิดพื้นที่แต่ละอาคารและแยกใบอนุญาตแห่งละฉบับ
๗.๑.๔ สถานที่จำหน่ายอาหารที่ตั้งอยู่ในอาคารใด ๆ
ให้ใช้เลขที่ของอาคารนั้นการพิจารณาอนุญาตให้พิจารณาจากลักษณะพื้นที่ที่ประกอบการถ้าแยกเป็นสัดส่วนแต่ละแห่งไม่ว่าจะเป็นเจ้าของเดียวกันหรือไม่
ให้มีใบอนุญาตประกอบกิจการแห่งละฉบับ การคิดพื้นที่ให้คิดพื้นที่ประกอบกิจการกรณีอาคารใดที่ได้จัดห้องน้ำห้องส้วมรวมซึ่งแยกไว้ต่างหากไม่นับรวมพื้นที่ของห้องน้ำห้องส้วมนั้น
๗.๒ สถานที่สะสมอาหาร
๗.๒.๑ สถานที่สะสมอาหารที่มีลักษณะเป็นตึกแถว
หรืออาคารที่มีลักษณะคล้ายคลึง
๗.๒.๑.๑ กรณีตั้งวางสินค้าอาหารเต็มพื้นที่
หรือวางสินค้าอาหารทั่ว ๆ ไปหลายจุด
ให้คำนวณพื้นที่บริเวณตั้งวางสินค้าอาหารทั้งหมดภายในอาคารนับจากขอบผนังด้านในทุกชั้นที่ประกอบกิจการรวมกับพื้นที่ของห้องน้ำห้องส้วมยกเว้นพื้นที่ซึ่งกั้นไว้เป็นสัดส่วนสำหรับใช้สอยเพื่อการอื่น
๗.๒.๑.๒ กรณีตั้งวางสินค้าอาหารไม่เต็มพื้นที่หรือตั้งวางเฉพาะที่จุดใดจุดหนึ่ง
อาทิ ตู้แช่ โต๊ะ ชั้นวางสินค้าหรืออื่น ๆ ที่มีลักษณะคล้ายคลึง
ให้คำนวณพื้นที่บริเวณที่ตั้งวางสินค้าอาหารนั้นรวมกับพื้นที่ห้องน้ำ
ห้องส้วมและเปรียบเทียบกับพื้นที่ของอาคารทั้งหมดหากมีพื้นที่ไม่เกินกึ่งหนึ่งของพื้นที่อาคารทั้งหมด
ให้คิดพื้นที่เป็นกึ่งหนึ่งของอาคารทั้งหมด
หากมีพื้นที่เกินกึ่งหนึ่งของพื้นที่อาคารทั้งหมดให้คิดพื้นที่ของอาคารทั้งหมด
กรณีสถานที่ประกอบกิจการนั้นมีหลายห้องติดต่อกันกึ่งหนึ่งของพื้นที่ให้หมายถึงกึ่งหนึ่งของห้องที่ตั้งวางสินค้าอาหารนั้น
๗.๒.๒ สถานที่สะสมอาหารที่เป็นอาคารโกดังเก็บสินค้า
๗.๒.๒.๑ กรณีที่มีอาคารโกดังหลายหลัง
แต่มีเลขที่ของอาคารโกดังเลขที่เดียวและเป็นเจ้าของเดียวกันให้คำนวณพื้นที่ของอาคารโกดังทั้งหมดรวมกับพื้นที่ของห้องน้ำห้องส้วมและออกใบอนุญาตสะสมอาหารฉบับเดียว
๗.๒.๒.๒ กรณีที่มีอาคารโกดังหลายหลัง
มีเลขที่ของอาคารโกดังเลขที่เดียว แต่มีเจ้าของหลายเจ้าของ
ให้คำนวณพื้นที่ของอาคารโกดังของแต่ละเจ้าของรวมกับพื้นที่ของห้องน้ำ ห้องส้วม
ออกใบอนุญาตสะสมอาหารให้แต่ละเจ้าของ
๗.๒.๒.๓ กรณีที่มีอาคารโกดังหลายหลัง
และมีเลขที่ของอาคารโกดังแต่ละหลัง ให้คำนวณพื้นที่ของอาคารโกดังแต่ละหลังรวมกับพื้นที่ของห้องน้ำห้องสวมและออกใบอนุญาตสะสมอาหารแยกแต่ละโกดัง
๗.๒.๒.๔
กรณีที่มีเจ้าของสินค้าอาหารหลายเจ้าของในอาคารโกดังนั้นให้คำนวณพื้นที่ของสถานที่สะสมอาหารของแต่ละเจ้าของรวมกับพื้นที่ของห้องน้ำห้องส้วมและออกใบอนุญาตสะสมอาหารให้แต่ละเจ้าของ
เจ้าพนักงานท้องถิ่นมีอำนาจกำหนดประเภทของสถานที่จำหน่ายหรือสถานที่สะสมอาหารตามประเภทของอาหาร
หรือตามวิธีการจำหน่าย เพิ่มเติมได้ตามที่เห็นสมควร

ข้อ ๘
หลักเกณฑ์การจัดตั้ง ใช้
และดูแลรักษาสถานที่และสุขลักษณะของบริเวณที่ใช้จำหน่ายอาหารที่จัดไว้สำหรับบริโภคอาหารที่ใช้ทำ
ประกอบ หรือปรุงอาหาร หรือที่ใช้สะสมอาหาร
๘.๑ จัดให้มีโต๊ะ เก้าอี้
หรือที่นั่งอย่างอื่นให้เป็นระเบียบเรียบร้อยและสะอาดอยู่เสมอ
๘.๒ ผนังและบริเวณที่ปรุงอาหารต้องใช้วัสดุถาวร
แข็งแรง และมีผิวเรียบไม่ดูดซึมน้ำและทำความสะอาดได้ง่าย การจัดตั้งถังบรรจุก๊าซ
ต้องอยู่ในที่ปลอดภัยตามคำแนะนำของเจ้าพนักงานสาธารณสุข
หรือผู้ได้รับการแต่งตั้งจากเจ้าพนักงานท้องถิ่น
๘.๓ จัดให้มีภาชนะและอุปกรณ์เครื่องใช้ต่าง ๆ
ในการประกอบ ปรุง การเก็บและการบริโภคไว้ให้เพียงพอ
ตามคำแนะนำของเจ้าพนักงานสาธารณสุขหรือผู้ซึ่งได้รับการแต่งตั้งจากเจ้าพนักงานท้องถิ่น
๘.๔ จัดให้มีที่สำหรับทำความสะอาดภาชนะ
และอุปกรณ์เครื่องใช้ต่าง ๆ ให้เพียงพอตามคำแนะนำของเจ้าพนักงานสาธารณสุข
หรือผู้ซึ่งได้รับการแต่งตั้งจากเจ้าพนักงานท้องถิ่น
๘.๕ จัดให้มีที่ล้างมือที่ใช้การได้ดี
และมีจำนวนตามเกณฑ์ที่กำหนดใน พ.ร.บ. รักษาความสะอาดและความเป็นระเบียบเรียบร้อยของบ้านเมือง
พ.ศ. ๒๕๓๕ ตลอดจนจัดให้มีสบู่ล้างมือไว้ตลอดเวลา
๘.๖
จัดให้มีระบบบำบัดน้ำเสียหรือระบบกำจัดของเสียตามคำแนะนำของเจ้าพนักงานสาธารณสุขหรือตามคำสั่งของเจ้าพนักงานท้องถิ่น
๘.๗ ไม่ตั้งอยู่ในที่ที่น่าจะเป็นอันตรายต่อสุขภาพ
หรือแหล่งที่น่ารังเกียจ เช่น ใกล้ชิดกับที่ฝังศพ หรือที่เก็บศพ ที่ทิ้ง
กำจัดสิ่งปฏิกูล ที่เลี้ยงสัตว์
หรือที่อื่นใดซึ่งเจ้าพนักงานสาธารณสุขเห็นว่าเป็นอันตรายต่อสุขภาพ
๘.๘ พื้นทำด้วยวัสดุถาวรและไม่มีน้ำขัง
๘.๙ จัดให้มีรางระบายน้ำด้วยวัสดุถาวร
เพื่อให้น้ำไหลไปสู่รางระบายน้ำสาธารณะหรือบ่อรับน้ำเสียได้สะดวกตามที่เจ้าพนักงานสาธารณสุขหรือผู้ซึ่งได้รับการแต่งตั้งจากเจ้าพนักงานท้องถิ่นเห็นชอบ
๘.๑๐ จัดให้มีแสงสว่างภายในเพียงพอ ณ
จุดที่ทำการปรุง ประกอบ และจำหน่ายอาหารและต้องมีการระบายอากาศภายในร้านอย่างเพียงพอโดยมีช่องระบายอากาศไม่น้อยกว่าร้อยละ
๒๐ ของพื้นที่ห้อง
สำหรับห้องรับประทานอาหารที่มีเครื่องปรับอากาศต้องมีเครื่องหยุดอากาศหรือเครื่องฟอกอากาศ
รวมทั้งต้องติดเครื่องหมาย ห้ามสูบบุหรี่
ไว้ด้วย
๘.๑๑ จัดให้มีส้วมที่ได้สุขลักษณะและมีจำนวนเพียงพอ
ซึ่งออกตามในพระราชบัญญัติการสาธารณสุข พ.ศ. ๒๕๓๕
๘.๑๒
ถ้าจะขยายหรือเปลี่ยนแปลงสถานที่ประกอบการค้าและทำให้สุขลักษณะของสถานที่เปลี่ยนแปลงไปด้วยแล้วจะต้องได้รับอนุญาตจากเจ้าพนักงานท้องถิ่นก่อน
๘.๑๓ จัดให้เครื่องดับเพลิงประเภทที่เหมาะสม
จำนวนเพียงพอ และอยู่ในสภาพที่สามารถใช้ได้สะดวกเมื่อเกิดเพลิงไหม้ตลอดจนต้องมีการตรวจสอบเครื่องดับเพลิงให้อยู่ในสภาพใช้การได้ทุกปี
๘.๑๔ ปฏิบัติการอื่น ๆ
ให้ต้องด้วยสุขลักษณะตามที่เจ้าพนักงานสาธารณสุขหรือผู้ซึ่งได้รับการแต่งตั้งจากเจ้าพนักงานท้องถิ่นแนะนำหรือตามคำสั่งของเจ้าพนักงานท้องถิ่น

ข้อ ๙
หลักเกณฑ์เกี่ยวกับการป้องกันมิให้เกิดเหตุรำคาญและการป้องกันโรคติดต่อ
๙.๑ มีระบบการระบายควันที่เกิดจากการปรุงอาหาร
เช่น ปล่องระบายควันที่มีพัดลมดูดควันและสูงเพียงพอที่จะไม่ก่อเหตุรำคาญ
๙.๒ รักษาสถานที่ให้สะอาดอยู่เสมอ และต้องใช้น้ำยาฆ่าเชื้อโรคทำความสะอาดพื้นทุกอาทิตย์
๙.๓
จัดให้มีที่รองรับมูลฝอยและสิ่งปฏิกูลที่ถูกสุขลักษณะ
๙.๔ ต้องเก็บ ขน
กำจัดมูลฝอยและสิ่งปฏิกูลตามเทศบัญญัติตำบลทับกฤช เรื่อง การกำจัดสิ่งปฏิกูลและมูลฝอย
พ.ศ. ๒๕๕๑ และตามที่เจ้าพนักงานสาธารณสุขหรือผู้ซึ่งได้รับการแต่งตั้งจากเจ้าพนักงานท้องถิ่นแนะนำหรือตามคำสั่งของเจ้าพนักงานท้องถิ่น
๙.๕ รักษาส้วมให้ถูกสุขลักษณะเสมอ
๙.๖ ถ้ามีสัตว์ที่จะฆ่าเป็นอาหาร
ต้องแยกให้อยู่ในที่เหมาะสม
๙.๗
จัดวางสิ่งของเครื่องใช้ให้เป็นระเบียบเรียบร้อยและรักษาให้สะอาดอยู่เสมอ
๙.๘ ปฏิบัติการอื่น ๆ ให้ต้องด้วยสุขลักษณะตามที่เจ้าพนักงานสาธารณสุขหรือผู้ซึ่งได้รับการแต่งตั้งจากเจ้าพนักงานท้องถิ่นแนะนำหรือตามคำสั่งของเจ้าพนักงานท้องถิ่น

ข้อ ๑๐
กำหนดเวลาจำหน่ายอาหาร
เจ้าพนักงานท้องถิ่น
มีอำนาจในการกำหนดเวลาจำหน่ายอาหารบางประเภทหรือชนิดใดในเขตที่ระบุไว้

หมวด
๓
สุขลักษณะส่วนบุคคลในการประกอบการ
 

ข้อ ๑๑
หลักเกณฑ์เกี่ยวกับสุขลักษณะส่วนบุคคลของผู้จำหน่ายอาหาร
ผู้ปรุงอาหาร และผู้ให้บริการต้องมีการปฏิบัติ ดังนี้
๑๑.๑ ผู้จำหน่าย ผู้ปรุงอาหาร
และผู้ให้บริการต้องแต่งกายสะอาดเรียบร้อย
๑๑.๒ ผู้จำหน่าย ปรุง และให้บริการอาหารต้องผ่านการตรวจสุขภาพ
ว่าไม่เป็นโรคติดต่อที่น่ารังเกียจและต้องผ่านการทดสอบความรู้ด้านสุขาภิบาลอาหาร
๑๑.๓ ห้ามผู้ได้รับใบอนุญาต ทำการจำหน่าย ปรุง
สะสมอาหาร เมื่อเหตุควรเชื่อว่าตนเป็นโรคติดต่อ
หรือซึ่งเจ้าพนักงานสาธารณสุขได้ตรวจสอบแล้ว ปรากฏว่าเป็นพาหะและได้รับแจ้งความเป็นหนังสือว่าตนเป็นพาหะของโรคติดต่อ

ข้อ ๑๒
หลักเกณฑ์เกี่ยวกับสุขลักษณะของอาหาร
กรรมวิธีการจำหน่าย ทำ ประกอบ ปรุง เก็บรักษาหรือสะสมอาหาร
ตลอดจนสุขลักษณะของภาชนะ อุปกรณ์ น้ำใช้ และของใช้อื่น ๆ ต้องมีการปฏิบัติ ดังนี้
๑๒.๑ การจำหน่าย ทำ ประกอบ ปรุง วาง เก็บ
สะสมอาหาร หรือการล้างภาชนะอุปกรณ์ต้องทำในที่สะอาด ซึ่งสูงจากพื้นไม่น้อย ๖๐
เซนติเมตร และที่เก็บสะสมอาหารต้องป้องกันสัตว์นำโรคได้
๑๒.๒
จัดให้น้ำสะอาดอย่างเพียงพอและคุณภาพเทียบเท่านํ้าประปา กรณีน้ำดื่มเครื่องดื่มน้ำ
ผลไม้ ต้องสะอาด และควรเก็บไว้ในภาชนะที่มีการปกปิด มีทางรินน้ำเทออก
หรือมีอุปกรณ์ที่มีด้ามสำหรับตักโดยเฉพาะและตั้งไว้สูงจากพื้นอย่างน้อย ๖๐
เซนติเมตร
๑๒.๓ การเตรียมอาหารก่อนปรุง
ต้องล้างให้สะอาดโดยเฉพาะผักสดและผลไม้น้ำที่ใช้ปรุง ประกอบ แช่
ล้างอาหารและภาชนะต้องใช้น้ำสะอาด
๑๒.๔
ใช้เครื่องปกปิดอาหารตลอดถึงภาชนะเครื่องใช้สำหรับ ประกอบ ปรุง เก็บรักษาหรือสะสมอาหาร
ให้ป้องกันฝุ่นละอองและสัตว์นำโรคได้
ตลอดจนรักษาเครื่องปกปิดนั้นให้สะอาดและใช้การได้ดีอยู่เสมอ
๑๒.๕ ใช้ภาชนะที่สะอาดสำหรับใส่และปรุงอาหาร
โดยรักษาให้สะอาดอยู่เสมอในส่วนของน้ำแข็งที่ใช้บริโภคต้องสะอาด
ควรเก็บในถังหรือกระติกที่มีการปกปิด
มีอุปกรณ์คีบหรือตักโดยเฉพาะไม่นำอาหารหรือสิ่งของอื่นแช่ปนกับน้ำแข็ง
เพื่อการบริโภค
๑๒.๖ ห้ามมิให้ใช้ภาชนะที่ทำด้วยโลหะสังกะสี
หรือตะกั่ว ต้มอาหารที่มีเกลือปนอยู่ด้วย
๑๒.๗ ห้ามมิให้ขายอาหาร อันไม่เป็นการปลอดภัยแก่ผู้บริโภค
๑๒.๘ ภาชนะที่บรรจุอาหารหรือใส่เครื่องปรุงรสต่าง
ๆ ต้องใช้วัสดุที่มีการออกแบบที่ถูกหลักสุขาภิบาลอาหารและปลอดภัย
๑๒.๙ ภาชนะที่ใช้แล้ว
ต้องล้างและเก็บให้ถูกหลักสุขาภิบาลอาหาร ส่วนภาชนะประเภทใช้ครั้งเดียวแล้วทิ้ง
ห้ามกลับนำมาใช้ใหม่อีก
๑๒.๑๐
ไม่ขายอาหารให้ผู้ป่วยที่เป็นโรคติดต่อที่มีสภาพน่ารังเกียจ
บริโภคในสถานที่ที่ได้รับอนุญาต
๑๒.๑๑ เนื้อสัตว์ ที่มีไว้ขาย ทำ ประกอบ
ปรุงอาหาร ต้องผ่านการตรวจจากสัตวแพทย์แล้วและเก็บในภาชนะปกปิด
๑๒.๑๒ ห้ามมิให้นำสัตว์เลี้ยง เช่น สุนัข หรือแมว
เข้ามาในสถานที่ประกอบการ
๑๒.๑๓ ปฏิบัติการอื่น ๆ ให้ต้องด้วยสุขลักษณะ
ตามที่เจ้าพนักงานสาธารณสุขหรือผู้ซึ่งได้รับการแต่งตั้งจากเจ้าพนักงานท้องถิ่นแนะนำ
หรือตามคำสั่งของเจ้าพนักงานท้องถิ่น

หมวด
๔
การแจ้งและการขออนุญาต
 

ข้อ ๑๓
การแจ้งให้เจ้าพนักงานท้องถิ่นทราบเพื่อดำเนินกิจการสถานที่จำหน่ายหรือสถานที่สะสมอาหารในอาคารหรือพื้นที่ใด
ซึ่งมีพื้นที่ไม่เกินสองร้อยตารางเมตร
ให้ยื่นใบแจ้งตามแบบที่กำหนดท้ายเทศบัญญัตินี้ พร้อมหลักฐาน ดังต่อไปนี้
๑๓.๑ บัตรประจำตัวประชาชน
พร้อมสำเนาที่รับรองถูกต้อง จำนวน ๑ ฉบับ
๑๓.๒ ทะเบียนบ้าน พร้อมสำเนาที่รับรองถูกต้อง
จำนวน ๑ ฉบับ
๑๓.๓ ใบรับรองแพทย์
๑๓.๔ สำเนาหนังสือรับรองการจดทะเบียนนิติบุคคล
พร้อมสำเนาบัตรประจำตัวประชาชนของผู้แทนนิติบุคคล
(ในกรณีที่ผู้ขออนุญาตเป็นนิติบุคคล )
๑๓.๕ หนังสือมอบอำนาจ
ในกรณีที่เจ้าของกิจการไม่มายื่นขอรับใบอนุญาตด้วยตนเอง
๑๓.๖ หลักฐานอื่น ๆ
ที่เทศบาลตำบลทับกฤชอาจกำหนดเพิ่มเติมในภายหลัง
เมื่อเจ้าพนักงานท้องถิ่นได้รับแจ้ง
ให้ออกใบรับแก่ผู้แจ้งเพื่อใช้เป็นหลักฐานในการประกอบกิจการตามที่แจ้งได้ชั่วคราวในระหว่างเวลาที่เจ้าพนักงานท้องถิ่นยังมิได้ออกหนังสือรับรองการแจ้ง
ให้เจ้าพนักงานท้องถิ่นตรวจการแจ้งให้ถูกต้องตามแบบที่กำหนดท้ายเทศบัญญัตินี้
ถ้าการแจ้งเป็นไปโดยถูกต้อง
ให้เจ้าพนักงานท้องถิ่นออกหนังสือรับรองการแจ้งให้ผู้แจ้งภายในเจ็ดวันทำการนับแต่วันที่ได้รับการแจ้ง
ในใบรับแจ้งหรือหนังสือรับรองการแจ้ง
เจ้าพนักงานท้องถิ่นจะกำหนดเงื่อนไขให้ผู้แจ้งหรือผู้ได้รับหนังสือรับรองการแจ้งปฏิบัติเป็นการเฉพาะรายก็ได้
ในกรณีที่การแจ้งไม่ถูกต้อง หรือไม่สมบูรณ์
ให้เจ้าพนักงานท้องถิ่นแจ้งให้ผู้แจ้งทราบภายในเจ็ดวันทำการ
นับแต่วันที่ได้รับการแจ้ง ถ้าผู้แจ้งไม่ดำเนินการแก้ไขให้ถูกต้องภายในเจ็ดวันทำการนับแต่วันที่ได้รับแจ้งจากเจ้าพนักงานท้องถิ่น
ให้เจ้าพนักงานท้องถิ่นมีอำนาจสั่งให้การแจ้งของผู้แจ้งเป็นอันสิ้นผลแต่ถ้าผู้แจ้งได้ดำเนินการแก้ไขภายในเวลาที่กำหนดแล้ว
ให้เจ้าพนักงานท้องถิ่นออกหนังสือรับรองการแจ้งให้ผู้แจ้งภายในเจ็ดวันทำการ
นับแต่วันที่ได้รับการแจ้งซึ่งมีรายละเอียดถูกต้องตามแบบที่กำหนดในเทศบัญญัตินี้

ข้อ ๑๔
ผู้ได้รับหนังสือรับรองการแจ้ง
ต้องแสดงหนังสือรับรองการแจ้งไว้โดยเปิดเผยและเห็นได้ง่าย ณ
สถานที่ที่ดำเนินกิจการ ตลอดเวลาที่ดำเนินกิจการนั้น

ข้อ ๑๕
ในกรณีที่หนังสือรับรองการแจ้งสูญหาย
ถูกทำลาย หรือชำรุด
ในสาระสำคัญให้ผู้ที่ได้รับหนังสือรับรองการแจ้งยื่นคำขอรับใบแทนหนังสือรับรองการแจ้งภายในสิบห้าวัน
นับแต่วันได้ทราบถึงการสูญหายถูกทำลายหรือชำรุด
การขอรับใบแทนให้ยื่นคำร้องต่อเจ้าพนักงานท้องถิ่นพร้อมหลักฐาน
ดังนี้
(๑)
สำเนาบันทึกประจำวันของสถานีตำรวจกรณีหนังสือรับรองการแจ้งสูญหายหรือถูกทำลาย
(๒)
หนังสือรับรองการแจ้งเดิมกรณีชำรุดในสาระสำคัญ
(๓) หลักฐานอื่น ๆ ตามข้อ ๑๓

ข้อ ๑๖
เมื่อผู้แจ้งจัดตั้งสถานที่จำหน่ายหรือสถานที่สะสมอาหารประสงค์จะเลิกกิจการหรือโอนการดำเนินกิจการให้แก่บุคคลอื่น
ต้องแจ้งให้เจ้าพนักงานท้องถิ่นทราบภายในสิบห้าวันก่อนเลิกกิจการหรือโอนกิจการ

ข้อ ๑๗
ในกรณีที่ผู้ดำเนินกิจการใด
ดำเนินกิจการตามที่ระบุไว้ในเทศบัญญัตินี้โดยมิได้แจ้งต่อเจ้าพนักงานท้องถิ่นตามข้อ
๑๓ และเคยได้รับโทษตามเทศบัญญัตินี้ เพราะเหตุที่ฝ่าฝืนดำเนินกิจการโดยมิได้แจ้งต่อเจ้าพนักงานท้องถิ่นมาแล้วครั้งหนึ่ง
ยังฝ่าฝืนดำเนินกิจการโดยมิได้แจ้งต่อเจ้าพนักงานท้องถิ่นต่อไป
ให้เจ้าพนักงานท้องถิ่นมีอำนาจสั่งให้ผู้นั้นหยุดดำเนินการไว้
จนกว่าจะได้ดำเนินการแจ้งต่อเจ้าพนักงานท้องถิ่นตามข้อ ๑๓ ถ้ายังฝ่าฝืนอีก
ให้เจ้าพนักงานท้องถิ่นมีอำนาจสั่งห้ามการดำเนินกิจการนั้นไว้ตามเวลาที่กำหนดซึ่งต้องไม่เกินสองปีก็ได้

ข้อ ๑๘
การแจ้งของเจ้าพนักงานท้องถิ่นตามข้อ
๑๓ และคำสั่งของเจ้าพนักงานท้องถิ่นตามข้อ ๑๗
ให้ทำเป็นหนังสือแจ้งให้ผู้แจ้งหรือผู้ดำเนินกิจการทราบ
ในกรณีที่ไม่พบตัวหรือไม่ยอมรับหนังสือให้ส่งหนังสือการแจ้ง
หรือคำสั่งทางไปรษณีย์ตอบรับ หรือปิดหนังสือนั้นไว้ในที่เปิดเผยเห็นได้ง่าย ณ
ภูมิลำเนาหรือสำนักทำการงานของผู้ที่ต้องรับหนังสือ
และให้ถือว่าผู้นั้นได้ทราบหนังสือดังกล่าวแล้ว ตั้งแต่เวลาที่หนังสือไปถึงหรือวันปิดหนังสือแล้วแต่กรณี

ข้อ ๑๙
ใบอนุญาตจัดตั้งสถานที่จำหน่ายอาหารและสถานที่สะสมอาหาร
ให้มีอายุหนึ่งปีนับแต่วันที่ออกใบอนุญาต และให้ใช้ได้เพียงในเขตเทศบาลตำบลทับกฤช
การขอต่ออายุใบอนุญาต
จะต้องยื่นคำขอก่อนใบอนุญาตสิ้นอายุ เมื่อได้ยื่นคำขอพร้อมกับเสียค่าธรรมเนียมแล้ว
ให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่ออายุใบอนุญาต

ข้อ ๒๐
การขออนุญาตจัดตั้งสถานที่จำหน่ายและสถานที่สะสมอาหาร
ต้องจัดสถานที่และปฏิบัติให้เป็นไปตามหลักเกณฑ์ ตามข้อ ๘ และข้อ ๙
และให้ยื่นคำร้องต่อเจ้าพนักงานท้องถิ่นพร้อมหลักฐานต่อไปนี้
๒๐.๑ บัตรประจำตัวประชาชน
พร้อมสำเนาที่รับรองถูกต้อง จำนวน ๑ ฉบับ
๒๐.๒ ทะเบียนบ้าน พร้อมสำเนาที่รับรองถูกต้อง
จำนวน ๑ ฉบับ
๒๐.๓
สำเนาใบอนุญาตก่อสร้างอาคารของสถานที่ขออนุญาตจัดตั้งสถานที่จำหน่ายหรือสถานที่สะสมอาหาร
(กรณีที่เป็นอาคารที่ก่อสร้างหลังพระราชบัญญัติควบคุมอาคาร พ.ศ. ๒๕๒๒ ใช้บังคับ)
๒๐.๔
สำเนาหนังสือรับรองการจดทะเบียนนิติบุคคลพร้อมสำเนาบัตรประจำตัวประชาชนของผู้แทนนิติบุคคล
(ในกรณีที่ผู้ขออนุญาตเป็นนิติบุคคล)
๒๐.๕ หนังสือมอบอำนาจ
ในกรณีที่เจ้าของกิจการไม่มายื่นขอรับใบอนุญาตด้วยตนเอง ผู้ยื่นขอรับใบอนุญาตจากเจ้าพนักงานท้องถิ่นจัดตั้งสถานที่จำหน่ายและสถานที่สะสมอาหารจะต้องชำระค่าธรรมเนียมตามอัตราที่กำหนดท้ายเทศบัญญัตินี้
ในวันที่ได้รับใบอนุญาตจากเจ้าพนักงานท้องถิ่น

ข้อ ๒๑
เมื่อได้รับคำขอรับใบอนุญาต
หรือคำขอต่ออายุใบอนุญาต ให้เจ้าพนักงานท้องถิ่นตรวจความถูกต้องและความสมบูรณ์ของคำขอ
ถ้าปรากฏว่าคำขอดังกล่าวไม่ถูกต้องหรือไม่สมบูรณ์ตามหลักเกณฑ์ วิธีการ
หรือเงื่อนไขที่กำหนดในเทศบัญญัตินี้
ให้เจ้าพนักงานท้องถิ่นรวบรวมความไม่ถูกต้องหรือความไม่สมบูรณ์นั้นทั้งหมด
และแจ้งให้ผู้ขออนุญาตแก้ไขให้ถูกต้องและสมบูรณ์ในคราวเดียวกันและในกรณีจำเป็นที่จะต้องส่งคืนคำขอแก่ผู้ขออนุญาต
ก็ให้ส่งคืนคำขอ
พร้อมทั้งแจ้งความไม่ถูกต้องหรือความไม่สมบูรณ์ให้ทราบภายในสิบห้าวันนับแต่วันได้รับคำขอ
เจ้าพนักงานท้องถิ่นต้องออกใบอนุญาตหรือมีหนังสือแจ้งคำสั่งไม่อนุญาต
พร้อมด้วยเหตุผลให้ผู้ขออนุญาตทราบภายในสามสิบวันนับแต่วันได้รับคำขอซึ่งมีรายละเอียดถูกต้องหรือครบถ้วนตามที่กำหนดในเทศบัญญัติ
ในกรณีที่มีเหตุจำเป็นที่เจ้าพนักงานท้องถิ่นไม่อาจออกใบอนุญาต
หรือยังไม่อาจมีคำสั่งไม่อนุญาตได้ภายในกำหนดเวลาตามวรรคสอง
ให้ขยายเวลาออกไปได้อีกไม่เกินสองครั้ง
ครั้งละไม่เกินสิบห้าวันแต่ต้องมีหนังสือแจ้งการขยายเวลาและเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาตามวรรคสอง
หรือตามที่ได้ขยายเวลาไปแล้วนั้น แล้วแต่กรณี

ข้อ ๒๒
ผู้รับใบอนุญาตตามเทศบัญญัตินี้
ต้องแสดงใบอนุญาตไว้โดยเปิดเผย และเห็นได้ง่าย ณ
สถานที่ประกอบกิจการตลอดเวลาที่ประกอบกิจการ

ข้อ ๒๓
ในกรณีที่ใบอนุญาตสูญหาย ถูกทำลาย
หรือชำรุดในสาระสำคัญ ให้ผู้รับใบอนุญาตยื่นคำขอรับใบแทนใบอนุญาตภายในสิบห้าวัน
นับแต่วันที่ได้ทราบถึงการสูญหายถูกทำลาย หรือชำรุด
การขอรับใบแทนใบอนุญาตให้ยื่นคำร้องต่อเจ้าพนักงานท้องถิ่นพร้อมด้วยหลักฐานต่อไปนี้
๒๓.๑ สำเนาบันทึกประจำวันของสถานีตำรวจ
กรณีใบอนุญาตสูญหาย หรือถูกทำลาย
๒๓.๒ ใบอนุญาตเดิม กรณีใบอนุญาตชำรุดในสาระสำคัญ
๒๓.๓ เอกสารตามข้อ ๒๐

ข้อ ๒๔
ในกรณีที่ปรากฏว่าผู้ขอรับใบอนุญาตจัดตั้งสถานที่จำหน่ายหรือสถานที่สะสมอาหารไม่ปฏิบัติหรือปฏิบัติไม่ถูกต้องตามพระราชบัญญัติการสาธารณสุข
พ.ศ. ๒๕๓๕ กฎกระทรวงที่ออกตามความในพระราชบัญญัติการสาธารณสุข พ.ศ. ๒๕๓๕
หรือเทศบัญญัตินี้
หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตนั้นเจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควร
แต่ต้องไม่เกินสิบห้าวัน

ข้อ ๒๕
เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้ขอรับใบอนุญาต
(๑) ถูกสั่งพักใช้ใบอนุญาตตั้งแต่สองครั้งขึ้นไป
และมีเหตุที่จะต้องถูกสั่งพักใช้ใบอนุญาตอีก
(๒) ต้องคำพิพากษาถึงที่สุดว่าได้กระทำผิดตามพระราชบัญญัติการสาธารณสุข
พ.ศ. ๒๕๓๕
(๓)
ไม่ปฏิบัติหรือปฏิบัติไม่ถูกต้องตามบทบัญญัติแห่งพระราชบัญญัติการสาธารณสุข พ.ศ.
๒๕๓๕ กฎกระทรวงที่ออกตามความในพระราชบัญญัติการสาธารณสุข พ.ศ. ๒๕๓๕ หรือเทศบัญญัตินี้
หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับอนุญาต
และการไม่ปฏิบัติหรือการปฏิบัติไม่ถูกต้องนั้นก่อให้เกิดอันตรายอย่างร้ายแรงต่อสุขภาพของประชาชนหรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน

ข้อ ๒๖
คำสั่งพักใช้ใบอนุญาตและคำสั่งเพิกถอนใบอนุญาต
ให้ทำเป็นหนังสือแจ้งให้ผู้รับใบอนุญาตทราบ ในกรณีที่ไม่พบผู้รับใบอนุญาต
หรือผู้รับใบอนุญาตไม่ยอมรับคำสั่งดังกล่าวให้ส่งคำสั่งโดยทางไปรษณีย์ตอบรับ
หรือให้ปิดคำสั่งไว้ในที่เปิดเผยเห็นได้ง่าย ณ ภูมิลำเนาหรือสำนักทำการงานของผู้รับใบอนุญาตและให้ผู้รับใบอนุญาตนั้นได้ทราบคำสั่ง
ตั้งแต่เวลาที่คำสั่งไปถึงหรือวันปิดคำสั่งแล้วแต่กรณี

ข้อ ๒๗
ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้
จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาต

ข้อ ๒๘
ผู้ดำเนินกิจการที่ต้องแจ้งต่อเจ้าพนักงานท้องถิ่นก่อนดำเนินกิจการ
หรือต้องได้รับใบอนุญาต
ต้องเสียค่าธรรมเนียมตามอัตราและตามระยะเวลาที่กำหนดไว้ในเทศบัญญัติ
ตลอดเวลาที่ยังดำเนินกิจการนั้น ถ้ามิได้เสียค่าธรรมเนียมภายในเวลาที่กำหนด
ให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ
เว้นแต่ผู้ได้รับใบอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไปตามที่กำหนดไว้ในเทศบัญญัตินี้

หมวด
๕
บทกำหนดโทษ
 

ข้อ ๒๙
ผู้ใดฝ่าฝืนตามเทศบัญญัตินี้มีโทษปรับไม่เกินหนึ่งพันบาท
ตามพระราชบัญญัติเทศบาล พ.ศ. ๒๔๙๖ แก้ไขเพิ่มเติมถึง (ฉบับที่ ๑๒) พ.ศ. ๒๕๔๖

หมวด
๖
บทเฉพาะกาล
 

ข้อ ๓๐
ผู้รับใบอนุญาตหรือหนังสือรับรองการแจ้งประกอบกิจการที่ออกก่อนวันที่เทศบัญญัตินี้
ยังคงใช้บังคับต่อไปจนสิ้นอายุใบอนุญาตนั้น
เมื่อใบอนุญาตเดิมสิ้นอายุและผู้นั้นยังคงประสงค์จะดำเนินกิจการต่อไป
ผู้นั้นต้องมาดำเนินการแจ้งเพื่อขอรับรองการแจ้งหรือขอรับใบอนุญาตก่อนการดำเนินกิจการ

ข้อ ๓๑
ให้นายกเทศมนตรีตำบลทับกฤชรักษาการตามเทศบัญญัตินี้
และให้มีอำนาจออกระเบียบข้อบังคับ ประกาศ หรือคำสั่งเพื่อปฏิบัติการให้เป็นไปตามเทศบัญญัตินี้


ประกาศ
ณ วันที่ ๑ กันยายน พ.ศ. ๒๕๕๑
จักรกฤช
แพรขาว
นายกเทศมนตรีตำบลทับกฤช
[เอกสารแนบท้าย]

๑. อัตราค่าธรรมเนียมหนังสือรับรองการแจ้ง/ใบอนุญาตจัดตั้งสถานที่จำหน่ายและสถานที่สะสมอาหาร
ท้ายเทศบัญญัติเทศบาลตำบลทับกฤช เรื่อง สถานที่จำหน่ายและสถานที่สะสมอาหาร พ.ศ.
๒๕๕๑
๒. ใบแจ้งเพื่อการจัดตั้งสถานที่จำหน่ายหรือสถานที่สะสมอาหาร
พื้นที่ไม่เกิน ๒๐๐ ตารางเมตร
๓. ใบแจ้งชั่วคราวเพื่อประกอบกิจการการจำหน่ายหรือสถานที่สะสมอาหาร
พื้นที่ไม่เกิน ๒๐๐ ตารางเมตร
๔. หนังสือรับรองการแจ้งการตั้งสถานที่จำหน่ายหรือสถานที่สะสมอาหาร
๕. คำขอรับใบอนุญาตจัดตั้งสถานที่จำหน่ายหรือสถานที่สะสมอาหารในอาคารหรือพื้นที่ใด
ซึ่งมีพื้นที่เกินสองร้อยตารางเมตร
๖. คำขอต่ออายุใบอนุญาตจัดตั้งสถานที่จำหน่ายหรือสถานที่สะสมอาหาร
๗. ใบอนุญาตจัดตั้งสถานที่จำหน่ายหรือสถานที่สะสมอาหาร
พื้นที่เกินสองร้อยตารางเมตร

(ดูข้อมูลจากภาพกฎหมาย)



















ปริยานุช/ผู้จัดทำ
๒๘
สิงหาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๑๘ ง/หน้า ๗๒/๒๐ สิงหาคม ๒๕๕๒